Sølvvinderne fra Aalborg Pirates har forlænget samarbejdet med en af klubbens helt store profiler på isen.

Aalborg Pirates' fans kan håbe på flere mål og tekniske lækkerier på isen fra Kirill Kabanov i de kommende år. Piraterne har nemlig forlænget samarbejdet med den russiske forward. Det oplyser klubben lørdag på sin hjemmeside . 28-årige Kirill Kabanov har skrevet under på en tre-årig kontraktforlængelse med piraterne. - Det har været en af vores store prioriteter at få forlænget med nogle af vores udenlandske spillere, og der er vi glade for, at han har forlænget sin kontrakt med hele tre sæsoner, så han er i Aalborg indtil slutningen af 2023/24-sæsonen, siger sportschef Ronny Larsen. Mester med piraterne Kirill Kabanov var en del af Aalborg Pirates' mesterhold i 2017/18-sæsonen, hvor han skiftede til den nordjyske klub efter at have spillet på topplan i både nordamerikansk, svensk og russisk ishockey. Efter at have sikret sig en guldhjelm med Aalborg-mandskabet skiftede Kabanov til tyske Krefeld, men efter en enkelt sæson syd for grænsen vendte han i 2019 tilbage til Aalborg. Kirill Kabanov står noteret for 60 mål og 89 assists i 170 officielle kampe i Pirates-trøjen. Se reportage fra mesterskabsfejringen i april 2018, hvor Kirill Kabanov også var en del af Aalborg Pirates' hold: